Satsingsområdet DELTAGELSE 

Stort prosjekt for perioden 2007 - 2009

Deltagelse i hverdags- og samfunnsliv for mennesker med funksjonsnedsettelser

Tilrettelegging for deltagelse i hverdags- og samfunnsliv for mennesker med funksjonsnedsettelser
Overordnet målsetting for dette forskningsprogrammet er å utvikle deltagelse som fagområde. Dette gjøres gjennom utvikling av ny kunnskap om forhold som fremmer og hemmer deltagelse i hverdags- og samfunnsliv for mennesker med funksjonsnedsettelser, og om hvordan sikre økt deltagelse. Begrepet ”deltagelse” er knyttet til menneskers aktive handlinger og involvering i et spekter av livssituasjoner. Det vil si, det er mennesket som handlende subjekt, som person i sosiale situasjoner som først og fremst er i fokus i dette fagområdet. Dette er i motsetning til fagområder som er opptatt av menneskets del-funksjoner og i liten grad kontekst og den sosial sammenhengen en person inngår i, for eksempel medisinsk vitenskap med en rekke underdisipliner. Det finns det en uttalt ambisjon fra samfunnet om at personer med funksjonsnedsettelser skal delta i hverdags- og samfunnsliv så vel som i kunnskapsutviklingen om disse forholdene. Det eksisterer imidlertid begrenset kunnskap om vilkårene for deltagelse i ulike livssituasjoner og i samfunnslivet og hvilke intervensjoner som bidrar til økt deltagelse.  
Deltagelse kan oppfattes både som en overordnet målsetting, og som virkemiddel. Økt egen aktivitet og selvbestemmelse gir økt deltagelse på ulike nivå. Gjennom begrepet deltagelse 
fokuserer denne søknaden på viktige endringer når det gjelder forståelsen av funksjons-hemning og helse. Dette refererer først til en utvikling der brukermedvirkning og sosialt miljø i stadig større grad utgjør en del både av praksis og forståelsen til ulike helseprofesjoner. Stortingsmelding nr 21 (1998-99) Ansvar og meistring representerer viktige ideologiske endringer når det gjelder tjenester til mennesker med funksjonsproblemer. Det er den aktivt deltagende og medvirkende bruker som er idealet og målsettingen. Denne stortingsmeldingen innevarsler også en forskyvning av tyngdepunkt i tjenesteutvikling, fra behandling til samhandling, fra en medisinsk til en sosial modell, fra spesialisthelsetjeneste til utvidet kommunalt ansvar. 

Rettighetsperspektivet har også blitt stadig tydeligere i debatten om norsk helsetjeneste. NOU 2001:22 Fra bruker til borger er et sentralt dokument i denne sammenheng, jfr følgende sitat:

Målene om likestilling og full deltagelse henger nøye sammen, og er to sider av samme sak. Full deltakelse betyr muligheten til å delta på  egne premisser i et samfunn som har rom for ulike måter å fungere på.  Samfunnet må utformes slik at alle mennesker kan delta i størst mulig grad etter eget ønske. Dette stiller krav både til omgivelsenes fysiske  utforming og til tenkemåte og holdninger
NOU 2005:8 Likeverd og tilgjengelighet kan oppfattes som en oppfølger til Fra bruker til borger og inneholder forslag til en egen diskriminerings- og tilgjengelighetslov. Alles rett til deltagelse i samfunnet er med disse og andre offentlige dokumenter i løpet av noen få år blitt et sentralt premiss for det offentlige tjenestetilbudet, med særlig relevans for personer med funksjonsproblemer.

 Verdens helseorganisasjon vedtok i 2001 en ny internasjonal klassifisering av funksjon, funksjonshemning og helse (ICF) (WHO 2001). Dette representerte samtidig viktige endringer i det internasjonale begrepsmessige grunnlaget for funksjonshemning og helse. Den medisinske modellen, det vil si forankringen av både årsak og løsning på et funksjonsproblem i individet,  blir utfordret av den sosiale modellen, som i en moderert form finner årsak og løsning på funksjonsproblemer i samspillet mellom et individ og hans/hennes omgivelser. 

ICF modellen framstår som en ”biopsykososial modell” som innebærer et forsøk på å kombinere den medisinske og den sosial modellen. Aktivitet og deltagelse inngår her i et samspill mellom individuelle, sosiale og omgivelsesmessige faktorer. Sosial deltagelse blir med denne nye modellen det mest sentrale begrepet i analysen av og løsningen på funksjonsproblemer. 

Norske myndigheter v/Helse og omsorgsdepartementet har besluttet å ta i bruk ICF og innføre modellen og klassifikasjonssystemet i norsk helsevesen. Dette vil skje gradvis og gjennom en fase med utviklings- og forskningsprosjekter. 

Alle medborgeres rett til å være delaktige i sin hverdag såvel som i samfunnet er nedfelt som en rettighet i norsk lov. Kunnskap om forutsetningene og vilkårene for deltagelse også for mennesker med funksjonsnedsettelser er imidlertid begrenset og representerer et viktig område for forskning og utvikling.

Deltagelse er et begrep som er knyttet til menneskers handlinger og som er en del av en økt interesse innen pleie og omsorg og for brukerinnflytelse og rettigheter. Det er videre en del av et ekspandert  fokus fra individ til menneske i sitt sosiale miljø. Verdens helseorganisasjon (WHO) gir begrepet en åpen definisjon og beskriver deltagelse som å være involvert i livssituasjoner.  Innen helse, omsorg og rehabiliteringstjenester ser vi en forskyvning i fokus fra funksjonsproblemet til deltaelse som mål og middel. Imidlertid savnes i dag kunnskap om hvordan slike målsettinger kan oppnås. Videre savnes kunnskap om måling av deltagelse i forsknings- og evalueringssammenheng. Det er derfor et svak grunnlag for evidensbasert forskning om intervensjoner som skal føre til økt deltagelse. 
Deltagelse innen ulike fagområder
Deltagelse er et sentralt begrep innen ulike fagområder. I henhold til Law (2002) handler det sentrale i begrepet deltagelse om involvering eller det å dele, særlig i en form for aktivitet. I henhold til ICF defineres deltagelse som engasjement i livssituasjoner. Kielhofner (2002) henviser blant annet til ICF når han knytter deltakelse i aktiviteter til kulturen en lever i og beskriver engasjement i livssituasjoner som arbeid og dagligliv. Molin (2004) viser hvordan deltakelse kan ha ulike former eller dimensjoner og hvordan disse forholder seg til hverandre. Gjennom begrepsanalyse beskrives ulike dimensjoner av deltagelse, som aktivitet, engasjement, tilhørighet, autonomi, makt og interaksjon. I henhold til Molin (2004) kan deltagelse beskrives som et samspill mellom individet og de sosiale og fysiske omgivelsene. Videre argumenterer Molin for at deltagelse er et komplekst begrep og at det er problematisk å lage klare grenser for hva som er deltagelse og hva som ikke er det. 
Innen rehabilitering har tyngdepunktet etter hvert forskjøvet seg fra medisinsk rehabilitering til sosial, arbeidsmessig og lokalsamfunnsbasert rehabiliteringen (Eide 2005; Ingstad & Eide 2007).  Denne utviklingen har ulike forklaringer; utviklingen av vår oppfatningen av funksjonshemning (den sosiale modellen, ICF), en pågående økning i antall eldre og kronikere, samt overføring av oppgaver til kommunenivået. Den nye NAV reformen i Norge er preget av et ”moderne” syn på rehabilitering og legger sterk vekt på tilpasning til arbeidslivet på grunnlag av funksjonsnivå.  Deltagelsesaspektet er sentralt innen sosial og arbeidsmessig rehabilitering. Viktige forskningsmessig utfordring innen rehabilitering er operasjonalisering og måling av deltagelse, effekter på deltagelse av intervensjoner, samt forutsetninger for deltagelse på ulike livsarenaer.
Brukermedvirkning er et sentralt prinsipp innen alle helse- og sosiale tjenester. Brukermedvirkning kan ha både representativ og individuell karakter og kan gjennomføres i ulike sammenhenger med ulike ambisjoner når det gjelder maktbalanse mellom tjeneste/tjenesteyter og bruker eller representant. Fagområdet brukermedvrikning utvikler kunnskap om betingelser for og virkninger av brukermedvirkning i sine ulike avskygninger. 
Aktivitetsvitenskap tar sitt utgangspunkt i menneskers faktiske gjøremål i hverdagslige aktiviteter, vilkårene for slike gjøremål, og hvordan deltagelse for mennesker med funksjonsproblemer kan fremmes. Aktiviteter kan forstås som kulturelt og personlig meningsfulle handlinger som individer engasjerer seg i daglig eller i ulike faser i livet (Jackson 1996). Forskningen innen dette feltet må sies å være svært begrenset. Internasjonalt er det noen felt innen aktivitetsvitenskap som er særlig relevante: 
· Studier om hvordan aktørskap og muligheter for aktørskap opprettes (Mattinglys 1998; Mattinglys & Lawlor 2001).

· Begrepsutvikling og konseptuell forståelse av aktivitet (Cskszentmihalyi 1992; Rowles 1998)

· Intervensjonsstudier som undersøker effekter av tiltak for å fremme aktivitet.

Samlet oversikt 
En utfordring for satsingsområdet Deltagelse vil være å gi en samlet og systematisk oversikt over ulike studier av deltagelse. Dette vil inngå som en sentral oppgave i forsknings-programmet.  
Målsettinger
Overordnet målsetting for dette forskningsprogrammet er å utvikle deltagelse som fagområde. Dette gjøres gjennom utvikling av ny kunnskap om forhold som fremmer og hemmer deltagelse i hverdags- og samfunnsliv for mennesker med funksjonsnedsettelser, og om hvordan sikre økt deltagelse. 
Metode
Metodisk har studier innen deltagelse visse karakteristika. Først og fremst er dette et tverrfaglig felt. Det er også sentralt at data samles inn i naturlige kontekster der mennesker lever sine liv, for eksempel i hjemmet og  dets omgivelser og andre steder i lokalsamfunnet som er relevant for dem. Individets deltagelse i relasjon til sine omgivelser er det primære fokus. Mer spesifikt er det interaksjonen mellom individet og dets omgivelser der han/hun lever sitt liv som utgjør kjernen i dette fagområdet.  Inkludert i dette vil være utvikling og forskning omkring nye intervensjonsmetoder for økt deltagelse. 
Studier av interaksjonen mellom individer med funksjonshemninger og deres omgivelser innebærer metodiske utfordringer, og tradisjonelle forskningsmetoder er ikke alltid like godt egnet til studier av disse komplekse sammenhengene. Innen dette forskningsprogrammet vil det derfor være en aktuell utfordring både å kombinere metoder og å utvikle nye forskningsmetoder, inkludert i dette er metodetriangulering og nye metoder for måling av effekter av intervensjoner for økt deltagelse. Utvikling av kvalitative metoder for å etablere ny kunnskap om interaksjonen mellom individ og hans/hennes fysiske og sosiale kontekst vil være en annen viktig utfordring. I dette inngår også narrative metoder som gir tilgang til informanters egne perspektiv og hverdagslige refleksjoner. 
Tema 1

Deltagelse og aktørskap i hverdagen for personer med funksjons-nedsettelser.  

Engasjement i hverdagslige aktiviteter er en sentral dimensjon i deltagelse. Muligheten for individer til å være aktør i hverdagslivet er identifisert som en rettighet for alle borgere. Faktorer som hindrer deltagelse i hverdagslivet er imidlertid godt kjent (Watzke & Kemp 1992). Forskning som fokuserer på relasjonen mellom deltagelse i hverdagslivet og hvordan aktørskap skal støttes hos individer og familier som lever med funksjonsnedsettelser er allikevel begrenset. Også forskning om effekten av omsorg og rehabilitering på deltagelse og aktørskap savnes. Derfor finnes det i dag begrenset forskningsbasert kunnskap om hvordan  omsorg og rehabilitering kan tilpasses individer og familier med funksjonsnedsettelser, til deres livssituasjon og deres prioriteringer. 
Forskergruppen som vil arbeide med Tema 1, har studert forutsetninger for deltagelse i hverdagslige aktiviteter og for aktørskap i hverdagen for personer blant annet med psykiske funksjonsnedsettelser (Yalmaz, Josephsson & Ivarson, i arbeid), reumatologiske lidelser (Alsaker & Josephsson 2004) og slag (Vik, Nygård & Josephsson, i arbeid). Sentralt i forskergruppens arbeid er relasjonen mellom individers deltagelse og aktørskap i hverdagslige aktiviteter og tiltak rettet mot fysisk og sosialt miljø. Kunnskap innen dette området kan brukes som veiledning for utforming av retningslinjer når det gjelder utforming av fysisk og sosialt miljø for mennesker med funksjonsnedsettelser. Sentrale forskningsspørsmål for denne forskergruppen er:
1. Hvilke omstendigheter og faktorer karakteriserer deltagelse og aktørskap i hverdagslige aktiviteter hos individer med funksjonsnedsettelser og deres familier? Hvilken sammenheng er det mellom aktivitet og opplevd aktrøskap? 
2. Hvilke tiltak og intervensjoner kan bidra til økt deltagelse hos personer med funksjonsnedsettesler? Hvor effektive er disse intervensjonene? 
3. Hvilke erfaringer og oppfatninger har personer med funksjonsnedsettelser og deres nærmeste om sin deltagelse i hverdagslivet og om de tiltak som gir forutsetninger for deltagelse? 
Internasjonalt nettverk 
Professor Mark Luborsky (Medical Antropology) Wayne State University, USA. Professor Bert Danemark (Handikapp kunskap) Örebro Universitet, Sverige. Professor Liz Townsend (Social inclusion) Nova Scotia, Canada. Post doc Anders Kottorp,  (Instrumentutvikling) Karolinska Institutet, Sverige, Post doc Eric Asaba, Asaba Medical Research Foundation, Kohnan Hospital, Okayama, Japan.

Tema 2
Deltagelse som begrep og praksis
Betydningen av deltagelse som begrep og som styrende for utvikling av praksis innen helse- og omsorgssektoren er erkjent innen ulike fagområder. Utviklingen av ICF innebærer et viktig skritt framover i diskursen om den medisinske og den sosiale modellen innen forskning om funksjonshemmede og når det gjelder metodeutvikling i ulike fag, eller snarere med hensyn til målsettingen for metodeutvikling og praksis blant ulike faggrupper. I Norge reflekteres begrepsendringene gjennom blant annet Stortingsmelding 21 (1998-99) som innebærer en manifestering av en faglig tyngdeforskyvning innen rehabilitering fra en tradisjonell medisinsk modell til et mer holistisk perspektiv på funksjonshemning og rehabilitering. Den medisinske modellen har lenge vært utsatt for skarp kritikk (Pfeiffer ; Oliver 1990). 

Det er erkjent som et paradoks at selv om den begrepsmessige og politiske utviklingen omkring funksjonshemning og rehabilitering som forsknings- og politikkområde har vært omfattende i de siste 20 årene, så gjenstår tilsvarende utvikling i praksisfeltet. Vi kan med rette si at det fortsatt er den medisinske modellen som er underliggende i mye av fagutøvelsen innen rehabilitering og omsorg. Studier av deltagelse, betingelsene for deltagelse og utvikling av nye metoder og strategier er derfor svært aktuelle utfordringer for ulike profesjoner. 
Gjennomføring av Tema 2. Deltagelse som begrep og praksis: 
Målsettingene vil her være å utvikle ny kunnskap om 

a) Deltagelse som begrep

I oppstartfasen av prosjektet vil det gjennomføres en omfattende litteraturstudie om deltagelse som begrep innen ulike fagområder. Dette arbeidet vil resultere i en vitenskapelig artikkel der hensikten er å analyserer begrepet og plassere det som et overordnet, tverrfaglig fenomen.
Del-prosjekter innen satsingsområdet Deltagelse vil bidra med ny kunnskap om begrepet, om operasjonalisering av begrepet, om bruk av begrepet i praksis. ICF relaterte del-prosjekt vil være særlig relevant i denne sammenheng. 
b) Deltagelse som praksis

Det savnes kunnskap om deltagelse i hverdags-, arbeids- og samfunnsliv, og om hva som hindrer og hva som stimulerer til aktiv deltagelse for mennesker med funksjonshindringer. Sentrale oppgaver vil være utvikling av tverrfaglige arbeidsmetoder og kartleggingsverktøy for økt deltagelse. Forskningssprøsmål:

i) Hvilke suksessfaktorer finnes for å oppnå større grad av deltagelse i lokalsamfunnet?

ii) Hvilken kompetanse må personer med funksjonsnedsettelser ha for å delta i hverdags- og samfunnsliv?

iii) Hvilke faktorer hindrer/fremmer arbeidsdeltakelse for mennesker med funksjonsnedsettelser?

Brukermedvirkning ivaretas på forskjellige nivåer – på individnivå gjennom aktører, handling og prosess samt på mesonivå gjennom organisering, tilrettelegging og gjennomføring av demokratiske prinsipper. I studier av brukermedvirkning har oppmerksomheten i liten grad vært rettet mot kompetanse hos tjenesteutøvere og deres utdanning.

iv) Hvilken kompetanse om brukermedvirkning har tjenesteutøvere?

v) Hvilket bidrag gir utdanningene til tjenesteutøvernes holdninger og praksis når det gjelder brukermedvirkning? 

Nasjonalt kompetansemiljø i rehabilitering skal utlyses av Sosial- og helsedirektoratet i 2007. Et av hovedtemaene i den ventede utlysningen vil være deltagelse. Etablering av et nettverk i Midt-Norge med tanke på en søknad fra AHS om å bli nasjonalt kompetansemiljø vil være en viktig oppgave i 2007.

Føglende vil være viktige nasjonale og internasjonale nettverk for forskere innen Temaområde 2:

Nordic Network for Disability Research (NNDR)

Norsk nettverk for forskning om funksjonshemmede
Organisering

Forskningsprosjektet ledes av 

Staffan Josephsson, Dosent. Ansvarlig for Tema 1.


Arne H. Eide, Professor 2.
Ansvarlig for Tema 2.
Koordinator i 15 % stilling doktorgradsstipendiat Kjersti Vik.

Ansatte fra ergoterapi-, vernepleie- audiograf og sykepleieutdanningen er med og vil forplikte seg til å delta innenfor de to temaområdene. 
Kjernen i prosjektet vil være 

i) Felles faglige aktiviteter for prosjektet som omfatter begge temaområdene; 

· Forskerseminarer, 4 per semester

· Publiseringsverksted; veiledning og støtte i skriveprosesser

· Deltagelse i nasjonale og internasjonale nettverk

· Deltagelse med paper på forskerkonferanser

ii) Del-prosjekter som knyttes til de to temaene. Dette vil være prosjekter som allerede er i gang ved dette prosjektets oppstart, og nye prosjekter som settes i gang som en del av dette forskningsprosjektet.  

Kvalifiseringsstillinger
Det tas sikte på ansettelse av to personer i dr. grads stipendiat. Målsettingen med dette er både å stimulere til forskning og publisering, og å sikre langsiktigheten i satsingsområdet.

Nasjonalt og internasjonalt nettverk

Utgangspunktet vil her være nettverk som deltagerne i satsingsområdet Deltagelse allerede er etablert i, og en koordingering av dette eksisterende nettverket. En viktig oppgave vil være å bringe kunnskap om eksisterende nettverk inn i prosjektet og å stimulere til deltagelse innen relevante nettverk. 
Deltagere i satsingsområdet Deltagelse vil samlet sett ha et stort internasjonalt nettverk og kontakter med ulike samarbeidende forskningsintstitusjoner. Det vil være en oppgave i oppstarten av dette forskningsprosjektet å 

a) framskaffe en oversikt over eksisterende nettverk og viktige samarbeidsrelasjoner

b) identifisere et kjernenettverk (nasjonalt og internasjonalt) for satsingsområdet Deltagelse. I løpet av prosjektperioden vil kjerneområdet prioriteres mtp ressursbruk og strategiske valg   

The ICF model reflect a more social approach to disability.

A more complex, multidimensional, interactive model that reflects an 

individual’s interactions with their social and physical environment.

While the model has the same starting point as the earlier approach, and includes an 

individual’s physical impairment – it approaches the disability phenomenon through

An assessment of an individual’s activity limitations and participation restrictions.

